《玉女摇仙佩 题自制琴谱》
清代·黄德贞

偶摛词藻，未别宫商，忽听琳琅佳操。助我清音，悠然淡韶，恍若鹤鸣霜晓。

如竹疏风笑。似荷弹雨点，声声寒悄。想当日、登临怀古，开襟霁景相照。

任目断飞鸿，不计焦桐，十分叶调。自笑疏帘邃阁，涤砚焚香，舒写闲情幽抱。

数息闲时，持经馀暇，几骇冰弦清袅。律吕通奇奥。

可知我、销却光阴多少。喜白发、高吟不朽，轸前徽下，指能解语。

流泉绕。含宫嚼徵词源灏。

作者简介：字月辉，嘉兴人，司理守正孙女，曾楠室。有《劈莲集》。